Eero Kosonen harjoittamassa Tampereen kaupunginorkesteria vuonna 1967, konserttipaikkana Tampereen yliopiston juhlasali.
**Eero Kosonen** (12. tammikuuta 1906 Tampere – 4. marraskuuta 2002 Tampere) oli suomalainen pianisti ja kapellimestari.

Elämä
-----

Kosonen syntyi Tampereella toimittaja Vihtori Kososen perheeseen, mutta vietti lapsuutensa ja opiskeluvuotensa Helsingissä. Kosonen opiskeli Helsingin konservatoriossa (nyk. Sibelius-Akatemia) pianonsoittoa ja musiikin teoriaa opettajinaan Selim Palmgren, Erkki Melartin ja Leo Funtek. Hän toimi kapellimestarina Helsingin Ruotsalaisessa teatterissa ja Helsingin Teatteriorkesterissa. 

Vuonna 1926 Kosonen aloitti Rauman Soitannollisen Seuran Orkesterin orkesterinjohtajana. Orkesterinjohdon lisäksi hän toimi Raumalla myös pianistina useiden taiteilijoiden, kuten laulajatar Aulikki Rautawaaran, konserteissa. Kausi jäi Raumalla lyhyeksi, sillä jo seuraavana vuonna 1927 hän jätti tehtävän.

Eero Kosonen kutsuttiin 26-vuotiaana Tampereen orkesteriyhdistyksen hallinnoiman Tampereen orkesterin johtajaksi vuonna 1932. Tampereen orkesteri oli perustettu kaksi vuotta aiemmin vuonna 1930. Samalla hän tuli muutamaksi vuodeksi (1932–1937) kapellimestariksi myös Tampereen Teatteriin, jonne hänen vaimonsa Helmi Carén oli saanut kiinnityksen operettiprimadonnaksi. Tampereen orkesterista tuli Tampereen kaupunginorkesteri, kun se tuli Tampereen kaupungin hallintaan vuonna 1947. Kosonen oli orkesterin johtaja 37 vuoden ajan, aina vuoteen 1969 saakka jolloin hän jäi eläkkeelle.

Kosonen oli merkittävä suomalaisen musiikin esitaistelija, ja hän esitti sitä ohjelmistossaan. Hän ei rajoittunut pelkästään Jean Sibeliuksen sinfonioihin, vaan valitsi ohjelmistoonsa niin Leevi Madetojan ja Erkki Melartinin sinfoniat kuin Selim Palmgreninkin musiikkia. Einar Englundin tunnetuimpia sinfonioita hän esitti heti niiden valmistuttua orkesterinsa kanssa Tampereella.

Vuosina 1933–1946 Kosonen opetti Tampereen musiikkiopistossa teoria-aineita ja pianonsoittoa. Vuonna 1946 perustetun Tampereen Kamarimusiikkiseuran orkesteri aloitti toiminnan vuonna 1953 kapellimestari Eero Kososen johdolla. Hän johti myös Tampereen Oopperan esityksiä vuosina 1952–1972. Kososen sävellystuotantoon kuuluu muun muassa pianokonsertto ja näyttämömusiikkia.

Kosonen sai Pro Finlandia -mitalin vuonna 1954 ja professorin arvonimen vuonna 1969.

Lähteet
-------

1. 1 2  Hautala, Harri: Eero Kosonen teki Tampereen kaupunginorkesterin johtajana täysin lyömättömän ennätyksen – Legendaarinen kapellimestari antoi Aamulehdelle harvinaisen haastattelun vain vähän ennen kuolemaansa  8.1.2020. Aamulehti. Viitattu 9.2.2020.
2. ↑  Tuomisalo, Olli-Pekka: Sinfoniaorkesterin historia oli Raumalla lyhyt mutta korkeatasoinen  15.1.2020. Raumalainen. Viitattu 9.2.2020.
3. ↑  Koivunen, Niina: Leadership in Symphony Orchestras: Discursive and aesthetic practice (Academic dissertation.) *University of Tampere*.  2003. Viitattu 9.2.2020. (englanniksi)
4. ↑  *Media Musiikki*. Helsinki: Tammi, 1983. ISBN 951-30-5436-5.
5. ↑  Tampereen Kamarimusiikkiseuranorkesteri Tampereen Kamarimusiikkiseuranorkesteri. Viitattu 9.2.2020.

Lähteet
-------

* Virtamo, Keijo (toim.): *Otavan musiikkitieto: A–Ö*, s. 200. Helsinki: Otava, 1997. ISBN 951-1-14518-5.
* Eero Kosonen. Tampereen kaupunki.

 

|  |  |  |
| --- | --- | --- |
| Edeltäjä:**Elias Kyander** | **Tampereen kaupunginorkesterin kapellimestari**1932–1969 | Seuraaja:**Juhani Raiskinen** |